b'\n_START_ARTICLE_\nBelokranjec\n_START_PARAGRAPH_\nBelokranjec je naziv za zvrst kakovostnega belega vina z geografskim poreklom Bele krajine._NEWLINE_Sestavljeno je iz kakovostnih belih sort vinske trte, ki jih najdemo v Beli krajini. Osnovna sorta vina Belokranjec je La\xc5\xa1ki rizling, med ostalimi sortami pa so v njem \xc5\xa1e Kraljevina, Beli pinot, Chardonnay, Sauvignon, Sivi pinot, Zeleni silvanec in Renski rizling v rezli\xc4\x8dnih razmerjih, ki so po navadi odvisna od letine. Zaradi tak\xc5\xa1ne sortne sestave vina ter klimatskih in talnih posebnosti Bele krajine se vino Belokranjec odlikuje s harmonijo razli\xc4\x8dnih sortnih arom. Vino je suho, bogato in polnega okusa, zaradi \xc4\x8desar se odli\xc4\x8dno poda k belemu mesu, predvsem perutnini in ribam, izredno dobro pa se dopolnjuje tudi s hladnimi predjedmi in vegetarijansko kuhinjo. Ponudimo ga temperiranega med 10 in 12 \xc2\xb0C._NEWLINE_30. avgusta 1999 je bil podpisan sporazum o za\xc4\x8detku raziskave iskanja najugodnej\xc5\xa1e tehnologije in karakterja najpomembnej\xc5\xa1ih belokranjskih blagovnih znamk, Metli\xc5\xa1ke \xc4\x8drnine in Belokranjca, ki so ga podpisale ob\xc4\x8dine Metlika, Semi\xc4\x8d in \xc4\x8crnomelj ter Kmetijska zadruga Metlika. Namen raziskave je bil dolo\xc4\x8diti sortni sestav, najni\xc5\xbeje vrednosti kakovostnih pokazateljev kakovosti grozdja, mejne vrednosti posameznih sestavin v vinu in organolepti\xc4\x8dne karakteristike posameznih vin. Delovna skupina, ki je bila sestavljena iz strokovnjakov Kmetijskega in\xc5\xa1tituta Slovenije, Kmetijsko gozdarskega zavoda Novo mesto, Kmetijske zadruge Metlika, predstavnikov Dru\xc5\xa1tev vinogradnikov iz Bele krajine in predstavnikov belokranjskih ob\xc4\x8din, je pripravila elaborat pridelave vin Metli\xc5\xa1ka \xc4\x8drnina in Belokranjec. Elaborat z usklajenimi predlogi pridelave vin Metli\xc5\xa1ka \xc4\x8drnina in Belokranjec je bil kot predlog izdelan in predstavljen zainteresiranim vinogradnikom oziroma pridelovalcem vin. S tem posku\xc5\xa1ajo Belokranjci svoji dve vini za\xc5\xa1\xc4\x8dititi na podoben na\xc4\x8din, kot se to storili Dolenjci s cvi\xc4\x8dkom.'